Det er en god ide at tjekke morgentrafikken, inden du bevæger dig ud. For en stor gruppe vognmænd med adskillige lastbiler holder nemlig fast i demonstrationen og spærrer landets veje. - Vi er så utilfredse med den vejafgift, der kommer, så det vil vi gerne demonstere for, siger Kim Simonsen, som er en af demonstranterne. De mange vognmænd er stærkt utilfredse med den vejafgift for tung transport, som regeringen har på vej. Den vil pålægge vognmændene en ekstra afgift på 1,30 kroner per kilometer. Derfor spærrer vognmænd mandag morgen vejen i hele Danmark for at vise deres vrede over en klimaafgift, som ifølge dem selv vil få mange vognmændsforretninger til at dreje nøglen om.  Indtil videre meldes der at være god ro og orden, men ved flere centrale vejstrækninger i Nordjylland er der allerede trafikkaos, melder Nordjyllands Politi. Politiet er til stede ved flere af de blokerede områder, men mandag morgen er op mod 20 områder i Nordjylland blokkeret af lastbiler. Det gælder blandt andet flere afkørsler ved Limfjordstunnellen. Derudover melder politiet, at følgende steder er blokeret: Kridtsvinget ved Rørdalsvejs Skibe blokerer ved havnen i Frederikshavn Til- og frakørslen ved Vestbjerg er blokeret Skalborg Bakke Sydg. Egnsplanvej Støvring N. Begge retninger Egnsplanvej Nord Vodskov Syd Støvring Syd En del motorvejstilkørsler fra Vrå til Hobro syd er blokeret Det betyder, at der er massiv kø ved Limfjordstunnellen på grund af blokaden, mens Limfjordsbroen mellem Aalborg og Nørresundby endnu ikke er spærret. Ifølge Nordjyllands Politi arbejder man hårdt på at få trafikken til at glide igen. - Vi sender straks patruljer til de lastbildemonstrationer, hvor vigtig infrastruktur påvirkes. Her går vi i dialog med chaufførerne og vejleder om reglerne. Demonstrationerne forventes at flytte sig løbende, hen over dagen, skriver politiet på Twitter. Egentlig blev den store, organiseret blokade aflyst i sidste uge, da myndighederne meldte ud, at blokaderne var ulovlige, og at politiet ville gribe ind med det samme. Men adskillige vagnmænd er altså alligevel kørt på vejene og blokeret trafikken mandag morgen. Overalt, hvor blister møder lastbilerne på tværs af vejen, står der store, gule skilte på lastbilerne, hvor de beklager over for bilisterne med påskriften: - Undskyld vi blokerer. Vi gør det for din og min fremtid.
Tidligt i morges mødtes 40 vognmænd foran Kvickly i Nørresundby. Nu har de delt sig på motorveje og landeveje.